Diari Oficial de la Generalitat Valenciana


Sumari del DOGV 9177, del 20-09-2021 (2021/9310)

ACORD de 10 de setembre de 2021, del Consell, d'inici d'actuacions per a pal·liar els danys produïts pels temporals d'agost i setembre de 2021 en la Comunitat Valenciana.
--------------------------------------------------------------------------------------------------------------------------------------------------------------------------

### Dades del document

Número de DOGV
:   9177

Data del DOGV
:   20-09-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/9310


Data del document
:   10-09-2021

Organisme emissor
:   Conselleria de Justícia, Interior i Administració Pública

Tipus de document
:   Acord

Descriptors 

:   * Conselleria de Justícia, Interior i Administració Pública

ACORD de 10 de setembre de 2021, del Consell, d'inici d'actuacions per a pal·liar els danys produïts pels temporals d'agost i setembre de 2021 en la Comunitat Valenciana. [2021/9310]  
La Comunitat Valenciana s'ha vist afectada durant els dies 29, 30 i 31 d'agost i 1 i 2 de setembre de 2021 per un episodi de fortes pluges, que ha ocasionat importants danys en infraestructures i béns públics, la reparació dels quals cal abordar de manera immediata, i ha provocat despeses derivades de la resposta immediata de les diferents administracions, entre les quals es troba la Generalitat mitjançant l'Agència Valenciana de Seguretat i Resposta a les Emergències.  
  
  
Davant aquesta situació, és procedent iniciar les accions per a aconseguir, al més prompte possible, la tornada a la normalitat de totes les zones de la Comunitat Valenciana que s'han vist afectades.  
S'inicia, per tant, un procés en el qual els municipis afectats, els diferents departaments de la Generalitat i les entitats del seu sector públic instrumental, disposaran d'un termini de 30 dies, comptats des de l'endemà de la publicació d'aquest acord, perquè presenten les estimacions de danys en les infraestructures i béns públics que s'hagen vist afectats, així com, si és el cas, de les despeses extraordinàries que, amb caràcter urgent, s'han hagut d'efectuar a conseqüència d'aquesta pluja.  
  
La Llei 13/2010, de 23 de novembre, de la Generalitat, de protecció civil i gestió d'emergències, estableix, en l'article 63, que «s'entén per tornada a la normalitat el conjunt d'actuacions que, després d'una situació d'emergència declarada, estiguen orientades a procurar l'exercici de l'activitat quotidiana de les persones a les zones afectades per una emergència o catàstrofe», i en els articles 12.1.m i 63 determina que correspon a la conselleria que tinga atribuïda la competència en matèria de protecció civil i gestió d'emergències, «impulsar i coordinar les actuacions de les diferents administracions per a la restitució de la normalitat després d'una situació d'emergència declarada».  
  
De conformitat amb els articles 3 i 4 de la Llei 4/2017, de 3 de febrer, de la Generalitat, per la qual es crea l'Agència Valenciana de Seguretat i Resposta a les Emergències, aquesta coordinarà totes les actuacions dels diferents departaments del Consell i amb altres administracions públiques, en relació amb les accions que hagen de desenvolupar-se per a aconseguir la tornada a la normalitat, el més prompte possible, de totes les zones afectades per la pluja a què es refereix aquest acord.  
A aquest efecte, la Llei 13/2010, de 23 de novembre, de la Generalitat, de protecció civil i gestió d'emergències en l'article 64, crea l'Oficina Única Postemergència, que efectuarà la gestió coordinada de les situacions que segueixen una catàstrofe o emergència i, en l'article 66, crea la Comissió Interdepartamental per al Seguiment i la Coordinació de la Postemergència. Tots dos òrgans de coordinació estan desenvolupats pel Decret 163/2016, de 4 de novembre, del Consell, pel qual es regulen la Comissió Interdepartamental per al Seguiment i Coordinació de la Postemergència i l'Oficina Única Postemergència, per al seguiment i coordinació de les actuacions posteriors a una catàstrofe o emergència.  
  
Per tot això, d'acord amb l'article 28.c, de la Llei 5/1983, de 30 de desembre, de la Generalitat, del Consell, a proposta de la consellera de Justícia, Interior i Administració Pública, el Consell, prèvia deliberació, en la reunió de 10 de setembre de 2021,  
  
  
ACORDA  
  
Primer  
L'inici de les actuacions per a pal·liar els danys produïts per les pluges en la Comunitat Valenciana durant els dies 29, 30 i 31 d'agost i 1 i 2 de setembre de 2021.  
  
Segon  
La persona titular de la direcció de l'Agència Valenciana de Seguretat i Resposta a les Emergències coordinarà totes les actuacions dels diferents departaments del Consell i amb altres administracions públiques, en relació amb les accions que hagen de desenvolupar-se per a aconseguir la tornada a la normalitat, el més prompte possible, de totes les zones que es van vore afectades per la pluja a què es refereix aquest acord.  
  
Tercer  
Els municipis afectats per la pluja a què es refereix aquest acord són els municipis de Benicàssim i Vinaròs de la província de Castelló, així com aquells que justifiquen aquesta afecció mitjançant la presentació d'un informe de l'amplitud del fenomen meteorològic en el municipi per superació d'almenys un dels següents límits de pluja: 40 mil·lilitres en 1 hora, 72 mil·lilitres en 12 hores o 115 mil·lilitres en total de l'episodi, o per trobar-se aigües avall de la zona d'afecció d'aquesta.  
  
  
Quart  
S'estableix un termini de 30 dies, comptats des de l'endemà de la publicació d'aquest acord en el Diari Oficial de la Generalitat Valenciana, perquè les corporacions locals dels municipis afectats, els diferents departaments de la Generalitat, i les entitats del seu sector públic instrumental, puguen presentar les seues estimacions de danys en les infraestructures i béns públics que s'hagen vist afectats, així com, si és el cas, de les despeses extraordinàries que, amb caràcter urgent, s'hagen hagut d'efectuar a conseqüència de la pluja. Juntament amb la sol·licitud s'haurà d'incloure la següent documentació:  
a) Memòria valorada de l'estimació de danys, amb la relació detallada de les infraestructures afectades i la seua localització, preferentment cartogràfica.  
b) Declaració que tots els danys s'han produït a conseqüència de l'episodi de pluja descrit en aquest acord.  
Per a dur a terme les corresponents estimacions de danys, els municipis afectats podran comptar amb el suport dels serveis tècnics de la Generalitat i, si és el cas, de les diputacions provincials.  
En el formulari de sol·licitud s'incorporarà:  
a) Certificat de no estar incurs en alguna de les circumstàncies recollides en l'apartat 2n de l'article 13 de la Llei 38/2003, de 17 de novembre, general de subvencions.  
b) D'acord amb el que es disposa en l'article 28 de la Llei 39/2015, la presentació de la sol·licitud comporta l'autorització a l'òrgan gestor del procediment per a obtindre directament les dades d'identitat del sol·licitant i d'estar al corrent amb el compliment de les seues obligacions tributàries i davant de la Seguretat Social. En cas que el sol·licitant s'opose al fet que l'òrgan gestor obtinga directament aquesta informació, haurà d'indicar-ho expressament en el formulari, i estarà obligat a aportar els documents acreditatius corresponents.  
  
  
Cinqué  
Les sol·licituds presentades per part de les corporacions locals, així com les avaluacions de danys dels béns i elements de l'immobilitzat material titularitat de la Generalitat i del seu sector públic Instrumental, seran avaluades per l'Oficina Única Postemergència, a la qual correspondrà efectuar una estimació econòmica, que s'elevarà a la Comissió Interdepartamental, per a la seua posterior aprovació pel Consell.  
  
L'execució de les mesures que corresponguen podrà dur-se a terme a través del procediment d'inversió directa o pel procediment de concessió directa.  
Les actuacions que es desenvolupen a través d'inversió directa podran executar-se mitjançant l'encàrrec a mitjans propis.  
  
Sisé  
S'autoritza l'Agència Valenciana de Seguretat i Resposta a les Emergències perquè duga a terme les actuacions necessàries per a atendre les situacions d'emergència i postemergència ocasionades per aquesta pluja, mitjançant l'encàrrec a mitjans propis, així com per a iniciar el procediment administratiu per a la dotació de personal funcionarial per acumulació de tasques.  
  
Seté  
Aquest acord, que manca d'efectes econòmics concrets, produirà efectes des de l'endemà de la seua publicació en el Diari Oficial de la Generalitat Valenciana.  
  
València, 10 de setembre de 2021  
  
La consellera secretària  
Mónica Oltra Jarque